JR โกยกำไร “ออลไทม์ไฮ” โต 146% “ผบห.” ลั่นปีนี้ทะยานต่อ ทยอยรับรู้แบ็กล็อก 4.6 พันล.
JR รายงานกำไรสุทธิปี 64 โตกว่า 146% แตะ 217 ลบ. หลังมีการรับรู้รายได้จากโครงการขนาดใหญ่ เล็งปันผล 0.14 บ. XD 26 เม.ย.นี้ เคาะจ่าย 17 พ.ค.นี้
JR รายงานกำไรสุทธิปี 64 โตกว่า 146% แตะ 217 ลบ. หลังมีการรับรู้รายได้จากโครงการขนาดใหญ่ เล็งปันผล 0.14 บาท วันที่ 17 พ.ค.นี้
21 ก.พ. 2565

บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR รายงานผลประกอบการงวดปี 2564 มีกำไรสุทธิ ดังนี้

สำหรับปี 2564 บริษัทฯ มีรายได้จากธุรกิจบริการจำนวน 2,041.52 ล้านบาท คิดเป็นสัดส่วนร้อยละ 95.08 ต่อรายได้จากการขายและบริการ โดยรายได้จากธุรกิจรับเหมาวางระบบเพิ่มจากงวดเดียวกันของปีก่อนจำนวน 933.85 ล้านบาท หรือคิดเป็นอัตราเพิ่มขึ้นร้อยละ 84.31 เนื่องจากบริษัทฯ รับรู้รายได้ของโครงการเปลี่ยนสายไฟฟ้าอากาศเป็นสายไฟฟ้าลงดินตามแนวรถไฟฟ้าสายสีชมพู และสีเหลือง ซึ่งเป็นโครงการที่มีขนาดใหญ่มีมูลค่าโครงการที่สูง
โดยปี 2564 บริษัทฯ มีกำไรสุทธิจำนวน 217.04 ล้านบาท คิดเป็นอัตรากำไรสุทธิร้อยละ 10.07 โดยอัตรากำไรสุทธิเพิ่มขึ้นจากงวดเดียวกันของปีก่อน ซึ่งเกิดจากการที่บริษัทมีรายได้ที่เพิ่มสูงขึ้นถึงร้อยละ 67.59 สาเหตุมาจากการที่บริษัทได้รับงานที่มีโครงการขนาดใหญ่ คือโครงการเปลี่ยนสายไฟฟ้าอากาศเป็นสายไฟฟ้าใต้ดิน ตามแนวรถไฟฟ้าสายสีเหลืองและสีชมพู และสัมพันธ์กับอัตรากำไรขั้นต้นที่เพิ่มขึ้น
ด้าน นายจรัญ วิวัฒน์เจษฎาวุฒิ ประธานเจ้าหน้าที่บริหาร JR เปิดเผยว่า แผนการดำเนินงานในปี 2565 บริษัทฯตั้งเป้าหมายรายได้โต 15-20% เทียบปีที่ผ่านมาเนื่องจากปัจจุบันมีงานในมือรอรับรู้รายได้ (Backlog) กว่า 4,657 ล้านบาท ซึ่งคาดว่าจะทยอยรับรู้ได้ในปีนี้ประมาณ 50% ที่เหลือจะรับรู้ในปีถัดไป และยังไม่นับรวมงานโครงการใหม่ที่จะเข้าประมูลเพิ่มเติมอีก สนับสนุนผลงาน All Time High ต่อเนื่อง
อย่างไรก็ตาม แม้ในปีนี้ยังคงต้องเผชิญกันการแพร่ระบาดของโควิด-19 กลายพันธุ์ แต่เชื่อว่าบริษัทฯยังสามารถรักษาการเติบโตตามเป้าหมายที่วางไว้ได้ เนื่องจากมี Backlog จำนวนมาก อีกทั้งยังคาดว่างานในโครงการเปลี่ยนสายไฟฟ้าอากาศเป็นสายไฟฟ้าใต้ดินของโครงการรถไฟฟ้าสายสีเหลือง-สีชมพู เฟส 2 มูลค่ารวมไม่ต่ำกว่า 6,000 ล้านบาท น่าจะเปิดให้ประมูลได้ภายในช่วงต้นปีนี้ และยังมีงานวางระบบสื่อสารอีกบางส่วน ซึ่งจะสนับสนุนให้ Backlog แตะ 1 หมื่นล้านบาท
ขณะเดียวกันบริษัทฯ ได้ร่วมมือกับพันธมิตรรายใหญ่หลายรายในธุรกิจพลังงาน เพื่อศึกษาแนวทางการทำธุรกิจวิศวกรรมวางระบบ และการก่อสร้างที่เกี่ยวข้องกับกระบวนการที่ช่วยลดก๊าซคาร์บอนไดออกไซด์ ช่วยสนับสนุนการลดภาวะโลกร้อน ซึ่งเป็นเรื่องที่ผู้ประกอบการในอุตสาหกรรมพลังงานให้ความสำคัญ และมีการลงทุนมากขึ้น ผลักดันให้ธุรกิจของ JR เติบโตอย่างมีนัยสำคัญ สร้างผลตอบแทนที่ดีให้กับผู้ถือหุ้น
นอกจากนี้ ที่ประชุมคณะกรรมการเมื่อวันที่ 21 กุมภาพันธ์ 2565  มีมติจ่ายปันผลเป็นเงินสดในอัตรา 0.14 บาท/หุ้น ขึ้นเครื่องหมาย XD วันที่ 26 เมษายน 2565 และกำหนดจ่ายเงินปันผลในภายวันที่ 17 พฤษภาคม 2565